འཕགས་མ་སོ་སོར་འབྲང་མའི་རྗེས་གནང་གི་ཆོ་ག་བདུད་རྩིའི་རྒྱུན་བཟང་ཞེས་བྱ་བ་བཞུགས་སོ། ། ཨོཾ་སྭསྟི། དགེ་ལེགས་ཕན་བདེའི་མཆོག་སྦྱིན་པ། ། བླ་མ་སོ་སོར་འབྲང་མ་ལ། ། བཏུད་ནས་དེ་ཡི་རྗེས་གནང་ཚུལ། ། བདུད་རྩིའི་རྒྱུན་བཟང་དབབ་པར་བྱ། ། འདི་ལ་གསུམ། སྦྱར་བ། དངོས་གཞི། རྗེས་སོ། ། དང་པོ་ནི། སྟེགས་བུའི་དབུས་སུ་མཉྫིའི་ཁར་མཎྜལར་དྲི་བཟང་གི་ཐིག་ལེ་དང་བཅས་མེ་ཏོག་གི་ཚོམ་བུ་གཅིག་བཀོད་པའི་མདུན་དུ་འབུལ་གཏོར་དང་ཆུ་གཉིས་སྔོན་འགྲོའི་ཉེར་སྤྱོད་བཤམ། ཉེ་ལོགས་སུ་སློབ་མ་ལ་དགོས་པའི་མཎྜལ་མེ་ཏོག་སོགས་དང་། སློབ་དཔོན་གྱི་མདུན་དུ་རྡོར་དྲིལ་འབྲུའི་སྣོད་སོགས་འདུ་བྱའོ། ། གཉིས་པ་ལ་གསུམ། བདག་གི་རྣལ་འབྱོར། ། མདུན་བསྐྱེད་བསྒྲུབ་པ། སློབ་མ་རྗེས་སུ་གཟུང་བའོ། ། དང་པོ་ནི། མཆོད་པ་རྣམས་བསང་སྦྱངས་བྱིན་རླབས་དྷརྨཱ་ར་ཎི་ཏའི་སྔགས་ཀྱིས་བྱིན་དབབ་པ་བཅས་སྤྱི་ལྟར་དང་། བདག་དང་འགྲོ་བ་སོགས་སྐྱབས་འགྲོ་ནས་བཟུང་བཟླས་པའི་བར་རྗེ་དཀོན་མཆོག་ལྷུན་གྲུབ་ཀྱིས་མཛད་པའི་སྒྲུབ་ཐབས་བཞིན་བྱ། བཟླས་པའི་མཐར། བཅོམ་ལྡན་འདས་མས་བདག་དང་སེམས་ཅན་ཐམས་ཅད་ལ་མཆོག་དང་ཐུན་མོང་གི་དངོས་གྲུབ་མ་ལུས་པ་སྩལ་དུ་གསོལ་ཞེས་འདོད་དོན་གསོལ། རང་གི་སྙིང་ག་ནས་འོད་ཟེར་འཕྲོས་པས་གདན་འོད་ཟེར་གྱི་རྣམ་པར་གྱུར་ཏེ་རང་ལ་ཐིམ་པར་བསམ་མོ། ། གཉིས་པ་ནི། ཚོམ་བུ་བསང་སྦྱངས། སྟོང་པའི་ངང་ལས་པྃ་ལས་ནས། རྣམ་པར་སྣང་མཛད་ཀྱིས་དབུར་བརྒྱན་ཞེས་པའི་བར་བདག་བསྐྱེད་ལྟར་ལ་བདག་ཉིད་ཅེས་དོར། བདག་ལ་ཞེས་པར་འདི་ལ་ཞེས་བསྒྱུར། མཆོད་པ་བསང་སྦྱངས་བྱིན་བརླབ། ཨོཾ་མ་ཧཱ་པྲ་ཏི་ས་རེ་ས་པ་རི་ཝཱ་ར་ཨརྑྷཾ་པྲ་ཏཱིཙྪ་སྭཱ་ཧཱ་ནས། ཤབྡའི་བར་སྦྱར་བས་མཆོད། གང་གིས་འཕགས་མ་ཁྱོད་བསྙེན་པས། ། འཇིགས་དང་སྡུག་བསྔལ་ཀུན་སེལ་ཞིང་། ། དངོས་གྲུབ་འདོད་རྒུའི་མཆོག་སྩོལ་བའི། ། སོ་སོར་འབྲང་མར་ཕྱག་འཚལ་ལོ། ། ཞེས་བསྟོད། གཏོར་མ་བསང་སྦྱངས། སྟོང་པའི་ངང་ལས་རིན་པོ་ཆེ་ལས་གྲུབ་པའི་སྣོད་ཡངས་ཤིང་རྒྱ་ཆེ་བའི་ནང་དུ་གཏོར་མ་ཁ་དོག་དྲི་རོ་ནུས་པ་ཕུན་སུམ་ཚོགས་པ་ཡེ་ཤེས་ཀྱི་བདུད་རྩིའི་རྒྱ་མཚོ་ཆེན་པོར་གྱུར། ཨོཾ་ཨཱཿཧཱུྃ་ལན་གསུམ་གྱིས་བྱིན་གྱིས་བརླབ། ནམ་མཁའ་མཛོད་ཀྱི་ཕྱག་རྒྱ་དང་། མཚན་སྔགས་ཀྱི་མཐར་ཨོཾ་ཨ་ཀཱ་རོ་སོགས་བཏགས་པ་ལན་གསུམ་གྱིས་དབུལ། མཆོད་བསྟོད་འདོད་དོན་གསོལ། མདུན་བསྐྱེད་ཀྱི་ཐུགས་རྒྱུད་བསྐུལ་བར་དམིགས་ཏེ་བཟླས་པ་ཅུང་ཟད་བྱའོ། ། གསུམ་པ་ནི། སློབ་མ་རྣམས་ཕྱི་རོལ་ཏུ་ཁྲུས་བྱ། ནང་དུ་འོངས་ནས་ཕྱག་དང་འཇུག་པའི་ཡོན་ཕུལ་ཏེ་གུས་པའི་ཚུལ་གྱིས་འཁོད་པ་ལ་མེ་ཏོག་བཀྱེ་བསྡུ་གྲུབ་རྗེས། སློབ་དཔོན་གྱིས་སེམས་བསྐྱེད་གསལ་གདབ་སོགས་ཆོས་བཤད་ཇི་ལྟར་རིགས་པ་སྔོན་དུ་འགྲོ་བས། དེ་ལ་འདིར་གང་གསན་པར་བྱ་བའི་ཆོས་ནི། རྒྱུད་སྡེ་རིན་པོ་ཆེ་རྣམས་ནས་ཐུན་མོང་དང་མཆོག་གི་དངོས་གྲུབ་སྒྲུབ་པའི་ལྷག་པའི་ལྷའི་རྣལ་འབྱོར་བསམ་གྱིས་མི་ཁྱབ་པ་ཞིག་གསུངས་པ་ལ། འདིར་རྣལ་འབྱོར་བླ་མེད་ཐབས་དང་ཤེས་རབ་ཟུང་དུ་འཇུག་པའི་རྒྱུད་ཀྱི་རྒྱལ་པོ་ཆེན་པོ་དཔལ་ཀྱེ་རྡོ་རྗེའི་ཐུན་མོང་མ་ཡིན་པའི་བཤད་རྒྱུད་འཕགས་པ་མཁའ་འགྲོ་མ་རྡོ་རྗེ་གུར་གྱི་ལེའུ་བཅོ་ལྔ་པ་ལས། པྲྃ་གི་ཡི་གེ་ལས་སྐྱེས་པ། ། ལུས་ནི་དཀར་ཞིང་ཡིད་འོང་མ། ། ལྷ་མོ་རལ་གྲི་འཁོར་ལོ་འཛིན། ། སྤྱི་བོར་ཕན་པས་མནན་པའོ། ། རང་གི་མང་པོའི་དུས་ལྟ་བུར། ། དཀྱིལ་འཁོར་དབུས་སུ་ཡང་དག་གནས། ། ནམ་མཁའི་གནས་ནས་འཇམ་པའི་དབྱངས། ། འབྱུང་བ་རྣམ་པར་བསམ་པར་བྱ། ། ཞེས་སོགས་ལྷ་སྔགས་ཕན་ཡོན་དང་བཅས་པ་ཇི་སྐད་གསུངས་པ་བཞིན་ནད་ཞི་བ་དང་། ཚེ་རྒྱས་པ་དང་། སྲིད་སྤེལ་བའི་ལས་ཀྱི་ལྷ་ཁྱད་པར་ཅན་འཕགས་མ་སོ་སོར་འབྲང་མ་དཀར་མོའི་མན་ངག་གྲུབ་ཆེན་བིཪྺ་པ་དང་། རྗེ་བཙུན་ས་སྐྱ་པ་ཡབ་སྲས་སོགས་ལས་བརྒྱུད་པ་བར་མ་ཆད་པར་བྱོན་པའི་རྗེས་སུ་གནང་བ་བསྒྲུབ་པ་ལ་སློབ་དཔོན་གྱི་བྱ་བ་གྲུབ་ནས་ཁྱེད་རང་རྣམས་ཀྱི་ངོ་སྐལ་དུ་གྱུར་པ་ལ། ཐོག་མར་སློབ་དཔོན་དང་ལྷག་པའི་ལྷ་ཐ་མི་དད་པའི་མོས་གུས་དང་ལྡན་པའི་སྒོ་ནས་རྗེས་གནང་ཟབ་མོ་ཞུ་བའི་ཡོན་དུ་མཎྜལ་ཞིག་འབུལ་བར་ཞུ། ཞེས་མཚམས་སྦྱར་ནས། མཎྜལ་གསོལ་གདབ་ནས་བརྩམས་དགེ་བ་བསྔོ་བའི་བར་སྒྲུབ་ཐབས་བརྒྱ་རྩ་ལྟར་བྱའོ། གསུམ་པ་རྗེས་ནི། མཆོད་པ་ཞལ་གསོས་ལ་བསང་སྦྱངས་བྱིན་བརླབ། མཆོད་བསྟོད་གསོལ་གདབ། ནོངས་བཤགས། ཚོམ་བུའི་ཡེ་ཤེས་པ་གཤེགས། དམ་ཚིག་པ་རང་ལ་བསྟིམ། གནས་གསུམ་བསྲུང་། དགེ་བ་བསྔོ་བ་དང་བཀྲ་ཤིས་རྣམས་སྤྱི་ལྟར་བྱའོ། ། འཕགས་མ་སོ་སོར་འབྲང་མ་ཡི། ། བྱིན་རླབས་བདུད་རྩིའི་རྒྱུན་བཟང་པོས། ། འགྲོ་ཀུན་སྡེ་བཞིའི་ཕུན་ཚོགས་ཀྱི། ། བཅུད་ལེན་མཆོག་ཏུ་གྲུབ་གྱུར་ཅིག། ཅེས་ཐར་རྩེ་མ་ཧཱ་པཎྜི་ཏ་ནམ་མཁའ་དཔལ་བཟང་པོས་མཛད་པར་གྲགས་པའི་ཐོ་ཡིག་ལས་ཅུང་ཟད་གསལ་བར་ཕྱེ་བ་འདིའང་འཇམ་དབྱངས་མཁྱེན་བརྩེའི་དབང་པོས་བྲིས་པ་སརྦ་སུ་ཤྲེ་ཡནྟུ། ། ༈། །